C 214/158
SK
Úradný vestník Európskej únie
16.6.2023
Štvrtok 19. januára 2023
BE.
keďže práca žien predstavuje pridanú hodnotu v odvetví drobného rybolovu;
BF.
keďže odvetvie maloobjemového rybolovu si čoraz viac vzájomne konkuruje s inými činnosťami modrého hospodárstva, ako aj so záujmami v oblasti energie z obnoviteľných zdrojov, ktoré ovplyvňujú mnohé činnosti pozdĺž pobrežia, na plážach alebo v prístavných oblastiach, čím potenciálne zaberajú oblasti, ktoré sa predtým využívali takmer výlučne na maloobjemový rybolov, čo vedie k vysídľovaniu a „zaberaniu mora a pobrežia“;
BG.
keďže procesy gentrifikácie, ku ktorým dochádza v mnohých rozvíjajúcich sa pobrežných oblastiach, môžu spôsobiť, že pre drobných rybárov bude čoraz menej cenovo dostupné žiť v pobrežných oblastiach, čo ich vytlačí ďaleko od ich pracoviska a tým bude ich činnosť ešte viac komplikovaná a nevýhodná;
BH.
keďže zvýšený dôraz na ochranu, ktorý podporuje EÚ, má osobitný vplyv na maloobjemový rybolov, napríklad zriaďovanie chránených morských oblastí a sietí chránených morských oblastí, ktoré majú vplyv na maloobjemový rybolov tým, že obmedzujú súvisiace činnosti a obmedzujú mobilitu; keďže vplyv na tento segment sa pri navrhovaní týchto politík zriedka zohľadňuje, čo ešte zhoršuje skutočnosť, že subjekty zo segmentu nie sú do týchto procesov primerane zapojené (30);
BI.
keďže odvetvie rybolovu vo všeobecnosti a obzvlášť maloobjemový rybolov sú nedostatočne zastúpené pri vymedzovaní politík týkajúcich sa riadenia rybárstva a politík týkajúcich sa využívania námorného priestoru;
BJ.
keďže existujú rôzne typy rybárskych organizácií s rôznymi úrovňami členstva, ktoré zastupujú maloobjemový rybolov: od organizácií výrobcov až po okrem iného združenia rybárov, združenia vlastníkov lodí a kooperatívy; keďže mnohí malí vlastníci lodí nie sú členmi žiadnej organizácie; keďže pracovníci v odvetví rybolovu sú zastúpení v rybárskych odborových organizáciách; keďže toto odvetvie by si malo samo určiť, ako sa bude organizovať;
BK.
keďže rozčlenenie príslušných údajov je nedostatočné, čo sťažuje prístup k podrobným informáciám, najmä pokiaľ ide o maloobjemový rybolov, a bráni analýze, okrem iného najmä z hľadiska rozdelenia podnikov, vlastníkov lodí, rybolovných pracovníkov, plavidiel a výstroja, pracovných podmienok, veku a pohlavia;
Posilnenie maloobjemového rybolovu v celom hodnotovom reťazci, podpora vyšších príjmov z rybolovu a poskytovanie príležitostí na diverzifikáciu príjmov
1. zastáva názor, že budúcnosť maloobjemového, pobrežného a drobného rybolovu závisí nielen od dlhodobých a udržateľných opatrení, ale aj od okamžitých, zmysluplných a účinných opatrení na zvýšenie rozpätí zisku rybárov aj prostredníctvom vyšších pridelených kvót v súlade s vedeckými odporúčaniami; považuje za potrebné posilniť organizačné a obchodné kapacity tohto odvetvia a jeho príťažlivosť, poskytnúť odbornú prípravu a cielenú podporu mladým ľuďom a zlepšiť prevádzkové podmienky, najmä pokiaľ ide o začlenenie žien na paluby plavidiel a do tohto odvetvia vo všeobecnosti, a posilniť jeho postavenie v dodávateľskom reťazci; vyzýva preto Komisiu, aby v úzkej spolupráci s členskými štátmi zaviedla a v rámci ENRAF vykonávala podporné mechanizmy pre maloobjemový, drobný a pobrežný rybolov, ktoré umožnia riešiť špecifické problémy v tejto časti odvetvia;
2. domnieva sa, že budúcnosť maloobjemového rybolovu si vyžaduje, aby sa v spoločnej rybárskej politike uznala jeho osobitná povaha a aby sa súčasné nástroje prispôsobili potrebám tohto odvetvia;
3. zdôrazňuje potrebu spoločného, širšieho a vhodnejšieho vymedzenia maloobjemového, drobného a pobrežného rybolovu; zdôrazňuje, že takéto vymedzenie by malo byť pragmatické, merateľné a jasné; zdôrazňuje tiež, že vymedzenie pojmu by malo vychádzať z primeraného posúdenia, pričom by sa mali zohľadniť iné charakteristiky a kritériá segmentu maloobjemového rybolovu, než je dĺžka plavidla, aby sa vymedzenie pojmu maloobjemový rybolov v EÚ zosúladilo s realitou daného segmentu, ako je to už v prípade existujúcich definícií obsiahnutých v určitých medzinárodných dohovoroch, ako je Medzinárodná komisia pre zachovanie atlantických tuniakov (ICCAT) alebo Všeobecná rybárska komisia pre Stredozemné more (GFCM);
(30)
Pozri str.
8 publikácie Maloobjemový rybolov v Európe: jeho stav, odolnosť a správa.